Den vorzichtighen erbaren mannen heren borghermesteren vnde radmanne der stat Reual wy borgermestere vnde radmanne to Abo begheren juwer erbarcheyt to wetene wo vor vns is gewesen Margrete, Mathias Kokes wyff, vnde heft vns witlik ghedaen wo dat ere echte rechte broder van vader vnde van moder myt iv doet gebleuen is, in namen genomet Jacob Sadelmaker, vnde desse vorgescreuen Margrete, des vorgescreuen Jacob echte vnde rechte suster is van vader vnde van moder vnde syn rechte erfname is vnde nemant negher edder er geliik, also vor vns ghetughet vnde gesworen hebben ses vnsen borghere in de hilghen myt vp gerekeden vingheren. Wor vmme so bidden wy iuwe beschedenheyt, dat gy wol wyllen to donde vmme vnsen bede willen vnde syn desser vorgescreuen Margreten behulpelik an eren rechte, dat er dat vorgescreuen erfgut werde geantwordet, dat vorgescreue Jacob na gelaten heuet; dat wyl wy gherne vordenen in gheliken zaken; vnde hebben des to vns eyne gantze to vorzicht, wes vorgescreuen Margreten van dessen vorgescreuen na gelaten gude geantwordet wert, dat gy edder de juwe dar nene namaninge vmme liden solen, wente wy dar vulle vorwaringe van vnsen børghen vorgescreuen vorgenomen hebben. To ener merer tuchnisse so hebben wy vnsen stat ingesegel buten vppe dessen bref laten drucken. Gescreuen to Abo in den jare vnsen heren xiiij(c) in den xxij(gesten) jare vp sunte Bartolomeus auende.